GiliGold/VAD_KnessetCorpus huggingface dataset:
פנינה תמנו:  15 שנה, מיליון עולים, בתוכם אתם צריכים למקד – לצערי אנחנו רואים, הרי בסוף האלימות לא פוסחת, לא על מעמד ולא על מצב סוציואקונומי
קריאה: ולא לאום
פנינה תמנו: אין הבדלים
פנינה תמנו:  אבל, אנחנו כן רואים שיש חתך של נשים עולות
פנינה תמנו:  אני מבקשת לשים תקציב שיהיה באמהרית, רוסית, צרפתית וכל כיוצא בכך
מריה פודגייצקי: היה גם קמפיין מותאם לחברה חרדית, חשוב לציין את זה
מריה פודגייצקי:  ומשהו שאיתו אני רוצה לסיים את השקף זה לדבר על התוכנית של משרד החינוך יחד איתנו, תוכנית חברות וזוגיות ללא אלימות, תוכנית שהיא אומנם לא חדשה אבל עם התוספת של הוועדה הבין-משרדית, העדכון שמשרד החינוך עשה הוא פשוט משהו שאני ממליצה לכולם להיחשף אליו
מריה פודגייצקי:  זו תוכנית נהדרת, מותאמת לילדים, בני נוער יותר נכון, ב-2023
מריה פודגייצקי:  אני באמת חושבת שזה חומר הסברה מאוד מאוד חשוב ומשמעותי
מריה פודגייצקי:  איריס מנדה ממשרד החינוך נמצאת פה אם תרצו אחר כך להרחיב בנושא
פנינה תמנו: אז התוכנית כן יצאה? כי יש טבלאות שאני קיבלתי
מריה פודגייצקי: כן, התוכנית יצאה, התוכנית פועלת והיא תוגברה בחמישה מיליון נוספים
פנינה תמנו: חמישה מיליון
פנינה תמנו:  כמה הקציתם במקור?
מריה פודגייצקי: מה היה הסכום במקור של התוכנית?
פנינה תמנו: בטבלה שאני ראיתי – אולי אני טועה – ראיתי שזה לא מומש
מריה פודגייצקי: התוכנית שולמה מתקציב של משרד החינוך
איריס בן יעקב: אנחנו השנה תוגברנו בחמישה מיליון
פנינה תמנו: תפרטי במשפט
פנינה תמנו:  תיכף מריה מסכמת
איריס בן יעקב: קודם כול, רכשנו 64 ימי הדרכה, שזה באמת מבחינתנו הקפיץ את התוכנית כי בעצם אנחנו פיזרנו אותם במחוזות, בכל המגזרים השונים
איריס בן יעקב:  ממש כל מפקחת ייעוץ קיבלה מטמיעה, מה שבעצם ממקם את התוכנית במקום אחר לגמרי
איריס בן יעקב:  יש מישהי שהיא אחראית לזה, אחראית שזה באמת יתבצע בבתי הספר, היא מלווה מקצועית
פנינה תמנו: כשההכשרות הן למי? לצוותי החינוך?
איריס בן יעקב: ההכשרות הן לצוותי חינוך
פנינה תמנו: לצוותי חינוך איך לזהות?
איריס בן יעקב: זה לא רק איך לזהות
איריס בן יעקב:  בעצם התוכנית מורכבת מכמה פרמטרים שחשוב לנו ללמד את הילדים
איריס בן יעקב:   אנחנו מתחילים תמיד מהחלק הבריא, מה זה זוגיות בריאה
איריס בן יעקב:  אנחנו מדברים על תקשורת בזוגיות, על פתרון קונפליקטים, אנחנו מדברים איתם על שליטה בכעסים, ממש ככה, אנחנו מלמדים אותם מה זה הכעס, איך בעצם לזהות אותו, איך אני מגיב במקרה של כעס
פנינה תמנו: לאיזה גילאים?
איריס בן יעקב: זה לכיתות י"א
איריס בן יעקב:  אנחנו מדברים איתם על פרידה מקשר, שזה אחד הדברים הכי חשובים, גם איך להיפרד נכון ואיך לזהות מתי אני צריך או צריכה עזרה
איריס בן יעקב:  אנחנו מלמדים אותם איך לזהות את הנורות האדומות בקשר ואנחנו מלמדים אותם גם את מעגל האלימות
איריס בן יעקב:  אנחנו פיתחנו סרטון מקסים
פנינה תמנו:  כמה ילדים עברו את ההכשרה?
איריס בן יעקב: מבחינתנו, אנחנו כיוונו לכל הארץ
איריס בן יעקב:  מבחינתנו, כל הארץ וכל המגזרים
פנינה תמנו: כן, אבל כמה בפועל?
איריס בן יעקב: אנחנו עכשיו התחלנו
פנינה תמנו: אין לך נתונים? אמרת שעשיתם 140, כמה הכשרות?
איריס בן יעקב: 64 מדריכים ומדריכות, שעכשיו בימים אלה עושים את ההכשרות בכל הארץ
איריס בן יעקב:  כמובן, תוכנית שאמורה להיות מוטמעת במשרד החינוך, היא לכמה שנים, זה לא בשנה אחת
פנינה תמנו: אני מבינה אבל תעני על השאלות שלי
פנינה תמנו:  אתם התחלתם מתי?
איריס בן יעקב: התחלנו עכשיו, ממש עכשיו
איריס בן יעקב:  השנה נכנסו כל המטמיעים והמטמיעות
פנינה תמנו: מספטמבר?
איריס בן יעקב: כן
איריס בן יעקב:  אנחנו העברנו הכשרה למומחים שלנו
פנינה תמנו: את יכולה לבדוק לי במספרים כמה בתי ספר, כמה ילדים? זה מאוד מעניין
איריס בן יעקב: בוודאי
איריס בן יעקב:  אני רוצה להגיד עוד משהו
פנינה תמנו: אני מבקשת לקבל את זה עד סוף הדיון
איריס בן יעקב: התוכנית הזאת תלווה במחקר הערכה, זה גם תוקצב מטעם הרווחה
איריס בן יעקב:  אנחנו הקצינו לזה, ועכשיו זה בשלבים מתקדמים, כל הסיפור הזה של הערכת התוכנית
פנינה תמנו: זה שיעור אחד או שזה משהו רציף, מתמשך?
איריס בן יעקב: זה כמה שיעורים, שישה שיעורים עם הנושאים האלה שאמרתי, שמועברים בכיתות
איריס בן יעקב:  אנחנו עובדים בשיטת המניפה
איריס בן יעקב:  למעשה, אנחנו קודם כול מכשירים את המדריכים שלנו כדי שיהיו מומחים בנושא
איריס בן יעקב:  אנחנו תגברנו את היחידה למיניות ומניעת פגיעה, מכשירים אותם
איריס בן יעקב:  הם יוצאים לשטח, מכשירים את היועצות החינוכיות ואת צוותי החינוך
פנינה תמנו: שישה שיעורים שהתלמידים בכיתה י"א עוברים, כשהמטרה היא לכסות את כלל תלמידי ישראל
פנינה תמנו: כשהכלים הם גם לבנים וגם לבנות
איריס בן יעקב: נכון
איריס בן יעקב:  בנוסף, בקדנציה של ד"ר יפעת שאשא ביטון אנחנו הכרזנו על תוכנית במיניות ומניעת פגיעה כרכיב חובה בתוך תוכנית כישורי חיים
איריס בן יעקב:  התוכנית הזאת הפכה להיות חובה בכיתה י"א, מה שלא היה בעבר, אנחנו לא הכרזנו על זה אף פעם כתוכנית חובה
פנינה תמנו: יש לכם יעדים מדידים?
איריס בן יעקב: יש לנו סקר שאנחנו כל שנה מעבירות ליועצות החינוכיות והן בעצם מדווחות על העשייה שלהן, אבל התוכנית הספציפית הזאת תלווה במחקר הערכה
פנינה תמנו: איריס, אני מנסה להבין
פנינה תמנו:  זה התחיל השנה
פנינה תמנו:  האם את יכולה להגיד לי, כל כיתות י"א, כל תלמיד ותלמידה יעברו את ההכשרה הזאת?
איריס בן יעקב: אני עוד לא יכולה להגיד לך את זה
איריס בן יעקב:  אני אוכל להגיד לך את זה לקראת אמצע השנה, לקראת סוף השנה
פנינה תמנו: לא בציפיות
פנינה תמנו:  ביעדים שלך
פנינה תמנו:  ביעדים של משרד החינוך, לא שלך
איריס בן יעקב: ביעדים של משרד החינוך שהתוכנית הזאת היא תוכנית חובה בכיתות י"א, ועכשיו אנחנו מטמיעים אותה, זה לוקח זמן להטמיע
פנינה תמנו: בסדר
פנינה תמנו:  אני משערת שגם אם השנה הזאת לא נכסה את כל התלמידים, שנה הבאה זה כבר צריך להתחיל לרוץ
איריס בן יעקב: שנה הבאה אני מקווה מאוד גם שיהיה משהו מהמחקר
פנינה תמנו: כמה תקנים קיבלתם לצורך העניין?
איריס בן יעקב: אמרתי, הרווחה העבירו לנו חמישה מיליון, אני חייבת להגיד שזה ממש הקפיץ את היכולת שלנו לעבוד בכלל בשטח, אנחנו פיזרנו את 64 המדריכים לכל הארץ לכל המגזרים, וחשוב להגיד את זה
איריס בן יעקב:  ממש, אפילו אצל החרדים אנחנו הקצינו להם ימי הדרכה והם כמובן עושים, בשאיפה להעביר את התוכנית, כמובן בהתאמה תרבותית
איריס בן יעקב:       התוכנית הזאת אגב עודכנה ונכתבה למגזרים השונים, זה לא שנגיד עשינו התאמות
איריס בן יעקב:  אנחנו ממש ישבנו ופיתחנו אותה במשך השנתיים האחרונות
פנינה תמנו: זה מעניין
פנינה תמנו:  במקום לעשות התאמה תרבותית, שכבר מראש יהיה - - -
איריס בן יעקב: מראש, אנחנו למדנו מהתוכנית הישנה, ומראש אנחנו ישבנו – רפרנטיות מהחברה הערבית, מהחמד, החינוך הדתי, מהכללי – והתאמנו את התוכנית
פנינה תמנו: ומה עם החרדי?
איריס בן יעקב: גם החרדי עכשיו בהתאמה
איריס בן יעקב: בשמחה
פנינה תמנו: מריה, לסיכום
מריה פודגייצקי: אני אתחבר למה שאיריס עדכנה ואני רוצה להגיד שכל התוכניות שהתוכנית הלאומית מקצה, מלוות במחקר ובמדידה
מריה פודגייצקי:  אני מאוד מתחברת לנושא של יעדים כי אנחנו בסך הכול רוצים להבין שאנחנו בכיוון בתוכנית שלנו, ולכן כל הקצאה, כל דבר שאנחנו עושים, אנחנו מודדים את עצמנו, ואני בסוף אגיע לשקף של המדידה
פנינה תמנו: כשאת אומרת מודדים את עצמנו, אתם כמתכללים, אתם מודדים את המשרדים האחרים?
מריה פודגייצקי: כן
מריה פודגייצקי:  חד-משמעית
פנינה תמנו: השאלות שאני שאלתי אותה עכשיו, האם לכם יש יעדים שאתם שמים להם –  עד סוף 23', 24', כל ילד וילדה בכיתה י"א יעברו את ההכשרה, שישה שיעורים
מריה פודגייצקי: המדידה שלנו היא מצד אחד מדידה של אפקטיביות, לא רק בכמה בתי ספר זה עובר אלא גם איזה שינוי תודעתי זה עושה בקרב הילדים ואם זה משפיע עליהם, כן או לא
פנינה תמנו: אני יוצאת מנקודת הנחה שזה אפקטיבי
פנינה תמנו:  אם זה לא אפקטיבי - - -
מריה פודגייצקי: אנחנו מודדים את כל התוכניות החדשות שלנו בשני פרמטרים: בהקצאה ובאיכות
מריה פודגייצקי:  לפי מה שאני זוכרת – איריס, תקני אותי – דיברנו על 260 בתי ספר בפריסה ארצית, זה מה שאני זוכרת מהדוחות, יכול להיות שזה יהיה יותר אבל זה היה היעד הראשון, להיכנס ל-260 בתי ספר
פנינה תמנו: זה כבר להביא לנו תמונת מצב אחרת
פנינה תמנו:  260 בתי ספר, כאשר איך אתם בוחרים אותם?
מריה פודגייצקי: זה כבר שיקול דעת של משרד החינוך לפי צרכים, קריטריונים ותשתיות
פנינה תמנו: אז זה לא כל ילד
מריה פודגייצקי: התוכנית צריכה להיכנס לכל בתי הספר, אבל התוכנית היא תוכנית שלבית ולכן כמובן צריך לעשות את זה בהדרגה
מריה פודגייצקי:  אנחנו העברנו כרגע חמישה מיליון שקל לדבר הזה
פנינה תמנו: זה כלום, זה טיפה בים, אני אומרת לכם
פנינה תמנו:  הכול מתחיל בחינוך
פנינה תמנו:  זה טיפה בים, אני מה זה לא מתהדרת בחמישה מיליון האלה
פנינה תמנו:  אני אומרת לכם שאם הילדים האלה יקבלו בגיל הזה את הכלים, אנחנו מונעים את הרצח הבא והחיכוך הבא והאלימות במשפחה הבאה, בטח שזה מופנה גם לבנים וגם לבנות
פנינה תמנו:  חמישה מיליון זה מעט, אני הייתי שמה על זה הרבה יותר
פנינה תמנו:  260 בתי ספר זה ממש מעט, זה צריך להיות שכל ילד – אתם אנשי המקצוע, קבעתם כיתה י"א, זה חתך הגיל הנכון, בטוחה שאתם מסתמכים על מומחים – כל ילד וילדה צריכים לעבור את זה
פנינה תמנו:  כל ילד וילדה צריכים לעבור את התוכנית הזאת
פנינה תמנו:  תחזרו, יש הרבה כסף בתוכנית, הייתי רוצה יותר
פנינה תמנו:  תחזרו, תראו איך אתם מתאימים את זה, שלא יהיה ילד שהוא מסיים י"ב בלי שהוא עבר את ההכשרה הזאת וקיבל את כל הכלים בעניין הזה
פנינה תמנו:  זה מה שצריך להיות
פנינה תמנו:  260, איך אתה בוחר מי ה-260? אני אומרת לך את האמת, מה זה לבחור 260? צריך שכולם יעברו
פנינה תמנו:  תיקחי את זה, תרשמי לך, גם אם אתם צריכים להביא תקציב מתוך המשרד – ולא חסר תקציב מתוך המשרד – תדאגו שכל כיתות י"א ותעדכנו אותנו שזה מה שבסוף יהיה
פנינה תמנו:       שאלה לי אלייך, מריה
פנינה תמנו:  כמה תקנים בסך הכול בתוכנית – אחר כך נשמע גם נציגים אחרים אבל לפני כן אני גם רוצה לתת לחברי כנסת – כמה תקנים לא אוישו?
מריה פודגייצקי: אנחנו הסתכלנו יותר על חצי הכוס המלאה
פנינה תמנו: כי בסוף, את יודעת, נלחמו פה דורות של חברות כנסת וחברי כנסת שיהיה תקציב, בסוף אנחנו רוצים לדעת אחרי שנתנו את התקציב שזה מאויש
אתי קיסוס: אני חייבת להגיד, ברשותך, שאנחנו מדברים פה הרבה על תקציב והוא בהחלט חשוב, אבל אחד האתגרים היותר גדולים שלנו הוא לא בהכרח תקציבי
פנינה תמנו: את תגידי אחר כך מה האתגרים, אבל מאוד חשוב לי לשמוע כמה אוישו
פנינה תמנו:  כשאני אומרת כמה אוישו זה אנשים שבסוף פועלים בשטח ומסייעים
פנינה תמנו:  זה לא תקציב, זה לא הכול דרך החור של הגרוש
מריה פודגייצקי: אני אשמח להתייחס למה שהיושבת-ראש שאלה
מריה פודגייצקי:  קודם כול, ההקצאות, בסך הכול מאז פעילות התוכנית נפתחו כ-80, קצת יותר, מרכזים למניעת אלימות חדשים
מריה פודגייצקי:  כשאנחנו מדברים על הקצאת כוח אדם אנחנו מדברים על 246 תקנים, שזה 300 פלוס עובדים, ומבחינת איוש אני אתייחס
מריה פודגייצקי:  אנחנו בעצם מתייחסים פה לספציאליזציה של עו"ס גברים, עו"ס ילדים ועו"ס קשישים
פנינה תמנו: כולל במשטרה
מריה פודגייצקי: לא
מריה פודגייצקי:  אני אתייחס למשטרה ברשותכם בנפרד
מריה פודגייצקי:  הקצינו 60 תקנים בעו"ס גברים, יש לנו כבר 86% איוש משרות
מריה פודגייצקי:  הקצינו 68 תקני ילדים, יש לנו 92% איוש משרות
מריה פודגייצקי:  כנ"ל לגבי קשישים, 78 תקנים הוקצו, כבר 92% איוש
מריה פודגייצקי:  כלומר 8% חסרים בעו"ס ילדים ועו"ס קשישים, ועוד 14% חסר לנו בעו"ס גברים, זה גיוס קצת יותר קשה, בגלל הסכום
פנינה תמנו: כמה זמן לקח מהתנעת התוכנית עד שהתחלתם?
מריה פודגייצקי: זה לא מדויק, אבל גיוס תקנים אנחנו מדברים על שנה וקצת אחורה, בגלל זה אנחנו כבר רואים איוש יפה כי זה לוקח זמן
מריה פודגייצקי:  אני חייבת להוסיף שזה לא מסתיים בגיוס עובדים כי בעצם העובדים שמגיעים הם לא מומחים לאלימות גברים, צריך להכשיר אותם
מריה פודגייצקי:  וגם ההכשרות שלנו, כלומר אם שנה שעברה הייתי יושבת פה, הייתי מדברת אתכם על 400 לומדים מדי שנה, היום אנחנו מדברים על 550 לומדים בכל זמן נתון בבית ספר המרכזי להכשרת העובדים הסוציאליים לפי ההתמחויות האלה
מריה פודגייצקי:  אלה הכשרות ארוכות, למעלה מ-100 שעות בכל הכשרה כזאת, שלב א', שלב ב', אלה הכשרות רציניות, גמול השתלמות וכל מה שצריך
פנינה תמנו: מתי את מאמינה שכל התקנים יאוישו? כל האנשים שאמורים לפעול כדי שהתוכנית הזאת תעבוד באופן רציף, מתקתק
מריה פודגייצקי: הייתי רוצה להגיד לך, אנחנו עוד חודש באיוש מלא, אבל אני לא יודעת להגיד את זה כי כמו שאתם יודעים, הפרופסיה, היא נמצאת במשבר מתמשך ובאמת הייתה איזושהי פעימה שנתנה אוויר לנשימה, היא לא מספקת
מריה פודגייצקי:  אנחנו עושים מאמץ גדול
יסמין פרידמן: זה ראוי להערכה, פנינה, 92% זה באמת ראוי להערכה
פנינה תמנו: בחלק מהמקומות
מירב בן ארי: זה מטורף
מירב בן ארי:  מה אתם מדברים
מירב בן ארי:  היינו בוואקום פה, שנים מדברים על כסף, כסף, אף אחד לא עשה כלום
מירב בן ארי:  סוף סוף יש תוכנית, 92%
מירב בן ארי:  מה זה, אני ישבתי פה ארבע שנים במעמד האישה – עם משרד החינוך, איתם   - - -
פנינה תמנו: מצוין, אבל אנחנו רוצים לראות איוש
מירב בן ארי: זה מדהים, ולא סתם היא מתרגשת כי זה מדהים
פנינה תמנו: אתם רואים, הכנסת יודעת גם כמובן לפרגן, אבל בסוף - - -
מירב בן ארי:  ממשלה יחידה שעשתה משהו
דבי ביטון: השאלה הנשאלת, האם רק עובדים סוציאליים, רק הם אמורים להיות מוכשרים לתוכנית הזאת, או תארים – או תואר קרימינולוגיה – בוגרי תארים שאפשר כי בסך הכול יש הכשרות וצריך לפתוח
פנינה תמנו: תיכף נגיע לזה
פנינה תמנו:  זו שאלה טובה כי בסוף יש פה גם את המשטרה וגם הרבה מאוד נדבכים אחרים של אנשי מקצוע, לא רק עו"סים, וזו שאלה טובה, אמורים לתת את המעטפת
פנינה תמנו:  לסיכום
מריה פודגייצקי: אני אשמח להתייחס לנושא של ההכשרות
פנינה תמנו: בקצרה
פנינה תמנו:  יש לך עוד חמש דקות ואנחנו מעבירים
מירב בן ארי: אבל איפה התוכנית, לא שמענו כלום
מריה פודגייצקי: רצים
מריה פודגייצקי:  אני רק אגיד שהכשרות והדרכות, אנחנו מחלקים את זה להכשרות לאנשי מקצוע וגם הדרכות לפרופסיות אחרות
מריה פודגייצקי:  יש לנו יועצים משפטיים שמקבלים הדרכה, אפוטרופוסים לדין, הרבה מאוד לומדים – אני לא אזכיר את כולם – שופטים, דיינים, קאדים, יש הדרכות מאוד מאוד נרחבות
מריה פודגייצקי:      אני רצה, אני רוצה לדבר על מרכזי אלומה כי חשוב לי להגיד את זה כאן
מריה פודגייצקי:  יש פה מענה שהוא חסר תקדים, בלי פתיחת תיק במשטרה וברווחה
מריה פודגייצקי:  זה צוות רב-משרדי שיושב שם ונותן את המענים
מריה פודגייצקי:  יש שם עובדים סוציאליים, חוקר אלמ"ב, סיוע משפטי, אנחנו רואים כמה זה מדויק לצורך, אנחנו רואים כמה אנשים נעזרים בנו
מריה פודגייצקי:  זה מענה ממש ממש טוב
פנינה תמנו: אלומה זה One Stop Shop?
קריאה: יש בעכו
קריאה:  ואיפה?
פנינה תמנו: 900 נשים מטופלות שם
מריה פודגייצקי: המונח של מטופלות הוא לא מדויק כיוון שאנחנו גם לא דורשים פתיחת תיק, נעזרו בנו, יש כאלה שהם גם חוזרים, אנחנו לא סופרים אותם מן הסתם פעמיים אבל נעזרו במקום הזה עד היום
פנינה תמנו: מה המינוח המקצועי שאתן מעדיפות שנשתמש בו?
אתי קיסוס: מקבלות שירות
מריה פודגייצקי: מקבלות שירות
פנינה תמנו: מקבלות שירות
פנינה תמנו:  כמה הפוטנציאל של מקבלות השירות אם אנחנו מדברים על שני מרכזים, שניים בפתיחה?
מריה פודגייצקי: אנחנו מאמינים שזה ילך ויגדל כי אנחנו רוצים שאנשים יפנו מה שנקרא דקה קודם ונצליח למזער נזקים
מריה פודגייצקי:  אי אפשר למדוד את זה, זה שירות חדש, אנחנו לומדים אותו תוך כדי
פנינה תמנו: אז בואי תסבירי מה השירות
קריאה: 900 נשים קיבלו השנה שירות, רק שני מרכזים ועוד שניים עתידים להיפתח
פנינה תמנו: אבל מה הן מקבלות? תני לנו שתי דוגמאות מהסקאלה היותר נמוכה
מריה פודגייצקי: אני אתן לכם דוגמה, מה שנקרא מהשטח
מריה פודגייצקי:  אחת המטופלות הראשונות הגיעה למקום הזה פיזית – לא תמיד ההגעה היא פיזית, אפשר גם לקבל שירות מרחוק, אפשר גם להישאר ללינה ל-72 שעות אם רוצים להתארגן, עושים הערכת מסוכנות במקום, כלומר זה ממש One Stop Shop
מריה פודגייצקי:  רק להגיד לכם שהראשונה שהגיעה, בין הראשונות שהגיעה למרכז בעכו, הייתה אישה עם חמישה ילדים, עובדת סוציאלית במקצועה, אם לא המרכז היא לא הייתה פונה לסיוע בשום מקום אחר
מריה פודגייצקי:      המקום עונה 24/7 גם לצוותים רפואיים בבתי חולים או אנשי מקצוע שפתאום רואים מקרה של אלמ"ב ולא יודעים איך נכון לנהוג
מריה פודגייצקי:  זה גם ייעוץ לאנשי מקצוע, זה מקום זמין בכל המובנים, גם לסיוע מיידי, גם לייעוץ, גם לחיבור למקומות טיפוליים, וכולי, כל מה שנדרש
פנינה תמנו: ממש נשים יכולות לקחת את התיק, להגיע אליכן
מריה פודגייצקי: ממש ככה
פנינה תמנו: הן ישהו שם עד שאתן מטפלות בהן ונותנות להן את הרצף?
מריה פודגייצקי: נכון מאוד
מריה פודגייצקי:  השהות עם לינה היא בדרך כלל עד 72 שעות כי אנחנו לא רוצים להפוך את זה למקלט, לא זאת המטרה, אבל יש שם נשים שנשארות גם להלנה
מריה פודגייצקי:  אם נניח אנחנו עושים הערכת מסוכנות ומתרשמים שהסיכון הוא גבוה והאישה מסכימה – הכול בהסכמתה, אנחנו לא פותחים תיק ללא הסכמתה, לא עושים שום פעולה – ולכן אם היא התרשמה והיא כן רוצה להתארגן אחרת, היא נשארת שם וממשיכה להיות במקום מוגן
פנינה תמנו: האם הטיפול במרכז הזה הוא גם לנשים שלא ממש עכשיו מרגישות שהן בסכנת נפשות? יכול להיות אישה שהיא לדוגמה חווה אלימות כלכלית, יכולה לגשת לשם?
מריה פודגייצקי: כל סוגי אלימויות, כל סוגי הסיכון, גם התייעצות
מריה פודגייצקי:  המקום הוא מקום מייעץ, אפשר להגיע
מריה פודגייצקי:  הרי אחד הקשיים של הנפגעות, ברגע שאני שואלת אני כבר בעצם מתניעה איזשהו תהליך
מריה פודגייצקי:  מה שקורה כאן, אפשר לבוא לשאול מה זה אומר אם אני אגיש עכשיו תיק במשטרה, מה זה יעשה – מה זה יעשה לילד, איפה אני אהיה, עם מה אני אעבוד
מריה פודגייצקי:  אז כן חשוב שבאמת ייחשפו פה כולם
מריה פודגייצקי:  מדובר במענה לדעתי מאוד מדויק לצרכים כי יש הרבה מאוד שאלות בדרך של הנפגעת לפני שהיא פונה לעזרה
מריה פודגייצקי:  אנחנו רצינו להסיר את החסם הזה
מטי צרפתי הרכבי: מה גודל הצוות שמאכלס את המקום?
מריה פודגייצקי: קבוע יש שם מדריכים כמובן, עובדים סוציאליים, חוקרי אלמ"ב
מטי צרפתי הרכבי: סדר גודל של כמה אנשים?
מריה פודגייצקי: ספציפית בין ארבעה, תלוי
מריה פודגייצקי:  בלילה יש שם שני אנשים, אבל שוב, אנשים מוקפצים
מריה פודגייצקי:  אם יש לנו בלילה הגעה של אישה, כמובן יהיה צוות
פנינה תמנו: זה לא עובדות סוציאליות רק
מריה פודגייצקי:  חוקרי אלמ"ב, עובדות סוציאליות
מריה פודגייצקי: יועצות משפטיות
אתי קיסוס: צוות רב-מקצועי שבעצם נותן את כל המעטפת
אתי קיסוס:  לכן זה נקרא One Stop Shop
פנינה תמנו: אני מנסה לחשוב איך אישה שהיא במצוקה, נגיד מוקד החירום מפנה לשם?
פנינה תמנו: האם אלה מקומות בפרהסיה? מפורסמים? נגיד ובסוף היעד שלנו שיהיו לנו 30 מרכזים כאלה בארץ, אבל בדרך כלל נשים רוצות לדעת שזה מקום שאותו גבר אחר כך לא בא, דולק אחריה, מגיע למקום שהיא הגיעה אליו
פנינה תמנו:  זה מאוד מעניין אותי
מריה פודגייצקי: אני אשמח לענות על השאלה הזאת בהמשך, זה מלווה גם במישהי שעושה לנו איגום ידע
מריה פודגייצקי:  אנחנו לומדים ממש, עושים מזה מודל עבודה מה שנקרא וגם יש לנו מן הסתם מחקר מלווה
מריה פודגייצקי:      מה שאנחנו רואים מאוד מאוד חזק, שכמות הפניות שהן ללא הגעה, שהן מרחוק, גדולה מאוד ביחס למצופה
מריה פודגייצקי:  חשבנו שרוב הנשים ירצו להגיע פיזית
מריה פודגייצקי:  לא זה המצב ואנחנו מתאימים את עצמנו, כלומר זה מקובל מבחינתנו לתת כמעט את כל השירות האפשרי גם בטלפון, גם בזום, גם בהתכתבות, אנחנו הולכים עם מה שנכון לפונים שלנו
אתי קיסוס: גם אנשי המקצוע נעזרים ומבקשים התייעצויות
פנינה תמנו:  בהתייעצויות האלה, האם יש שולחן עגול לשיתוף ציבור של הארגונים שפועלים בתחום?
מריה פודגייצקי: התוכנית עצמה מלווה על ידי ועדת היגוי, מן הסתם, שהיא מורכבת מכל השותפים, וכל התוכניות שלנו הן תוכניות יחד עם הארגונים שפועלים בשטח
פנינה תמנו: מי פה מהארגונים שותף לתוכנית? יש פה לא מעט ארגונים
מריה פודגייצקי: כן, יש פה לא מעט
מריה פודגייצקי:  יש פה ארגון שיתופים
פנינה תמנו: מי יכולה להצביע והיא מהארגונים והזמינו אותן לשולחן עגול?
מריה פודגייצקי: איזה שולחן עגול?
אתי קיסוס: צריך להגיד שיש את פורום מיכל סלה שלא נמצאים פה כרגע
אתי קיסוס:  הם אחד הפורומים שמפנים הכי הרבה נשים למרכזי אלומה
פנינה תמנו: אז במקום להפנות – לא, אני מדברת על משהו אחר, אני מדברת על קביעת מדיניות
פנינה תמנו:  אני ממליצה, בגלל שבאמת, ובכנות אמרת את זה, מריה, שכל הזמן אתם מתייעצים ולומדים, בגלל שהם בחיכוך הכי גבוה עם נשים, אני מבקשת, תפתחו שולחן עגול עם הארגונים שיומיום פועלים במסירות, בנחישות
פנינה תמנו:  תדאגו לשמוע אותם, הם יכולים להביא לכם המון המון מהשטח – לא שחלילה אתן פחות מקצועיות, בסך הכול כולכן עוסקות בזה לילות כימים, אבל לפתוח, זה ממש חשוב
פנינה תמנו:  בוועדת ההיגוי תכניסו יותר ארגוני נשים, יש פה את בת מלך אני רואה
קריאה: אישה לאישה
פנינה תמנו: אישה לאישה, רוח נשית – אני רואה פה לא מעט – ויצו, נעמת
מריה פודגייצקי: אנחנו בעצם שותפים, יושבת פה נציגה מארגון "שיתופים", זאת פלטפורמה שיתופית של ארגונים, פילנתרופיה, אקדמיה ומשרדי ממשלה
פנינה תמנו: מכירה את שיתופים, זה כמו תובנות
פנינה תמנו:  לא? דומה
פנינה תמנו: לא להיעלב
מריה פודגייצקי:  הם יציגו
מריה פודגייצקי:  כמובן שהם מהווים חלק מאוד משמעותי, וגם עשינו – אני קופצת לשקף האחרון כי לא יהיה לי זמן
פנינה תמנו: מריה, אל תגידי חלק משמעותי
פנינה תמנו:  מבחינתי, כל עוד אנשים שעזרו לכנסת הזאת לאורך ההיסטוריה לקדם את מאבקן של נשים לא חלק, זה אומר שאין מספיק שיתוף ציבור, ואפשר לתקן והכול בסדר
פנינה תמנו:  תזמינו אותם, אני רוצה שיתופים, תדאגו שזה לא יהיה רק באינטרנט או בדיגיטל, תדאגו שיהיה שולחן – זה כמובן לך, מנהלת האגף – תדאגו לזמן אותן, להיות חלק מהמחשבה והיצירה
מריה פודגייצקי: אני ממשיכה, ברשותכם
פנינה תמנו: חבר הכנסת סגלוביץ', כשאתה צריך לצאת, תגיד לי, אני אעצור אותה
פנינה תמנו:  אתה רוצה שהיא תמשיך או שאתה חייב לצאת? הם בין ועדות לוועדות, לצערנו
יואב סגלוביץ': אני אגיד מילה אחת
יואב סגלוביץ':  לדעתי כל הוועדה הזאת צריכה להיות בוועדת חוקה
יואב סגלוביץ':  מה שקורה שם בסוף ישפיע על נשים, אני מתנצל
פנינה תמנו: אז אולי אנחנו נעשה הפסקה ונלך כולנו
יואב סגלוביץ': פעם אחת ייכנסו כולם ביחד
פנינה תמנו: יכול לקרות דבר כזה
פנינה תמנו:  אתה מגרה את החושים של הפעילה החברתית שלי
יואב סגלוביץ': אז אני מתנצל מראש, אני לא אהיה כל הדיון
יואב סגלוביץ':  רציתי להעלות כמה סוגיות, גם אם הן לא יעלו לדיון הזה אז אולי בדיון הבא של 12:30
יואב סגלוביץ':  אני כן רוצה להתייחס לנושא המקלטים במילה אחת
יואב סגלוביץ':       במקלטים, נכון להיום לפחות, אין פתרון לנרקומניות, אין פתרון לשוהות, אין פתרון לנשים שעוסקות בזנות, ואני לא אומר את זה כאצבע בעין כי יש בעיה של מספר מקלטים אבל הרעיון הזה של מקלטים, לאט לאט מספר האנשים שהם אינם תושבי מדינת ישראל עולה בהדרגה – אין לי היום את הסטטיסטיקה העדכנית – ואין פתרון אמיתי, צריך להעלות את זה כנושא כי אנחנו לקראת דיוני תקציב וזה לא נמצא
יואב סגלוביץ':  לעניות דעתי זה לא יימצא בתקציב אם לא יהיה לחץ גדול מאוד - -
פנינה תמנו: שלנו
יואב סגלוביץ': - - של הכנסת, על מנת להכניס מקלטים מיוחדים לצרכים מיוחדים, כי הם צרכים מיוחדים
קריאה: שיקומיים גם
יואב סגלוביץ': שיקומיים
פנינה תמנו: יתרה מזאת
פנינה תמנו:  אני שמעתי לאחרונה שבעיריית אשדוד – ואני אומרת את זה לכאורה – לא היו מוכנים לתת טיפול לנשים שהן תחת אלימות בגלל שהן שוהות, לא שוהות בלתי חוקיות, יותר נכון פליטות/מסתננות
יואב סגלוביץ': נכון
יואב סגלוביץ':  יותר מזה, גם משרד העבודה והרווחה הציע תקציב, זה לא בעיה של כסף
יואב סגלוביץ':  יש שם בעיה שצריך לפתור אותה, נשים במרכז באשדוד לא מקבלות טיפול מכל סוג שהוא
יואב סגלוביץ':  אני חושב שפה צריכים לכפות את העניין הזה – בהנחה ומה שאני אומר הוא מדויק – לכפות את זה באמצעות המשרד, אבל באמת הנושא הזה של מקלטים לדברים מיוחדים, כמו שאמרתי קודם, נשים שעוסקות בזנות או נשים שהן פגועות נפש
יואב סגלוביץ':  לעיתים זה פוגע בכל התהליך השיקומי
יואב סגלוביץ':      נקודה אחרונה שרציתי להעלות – פנינה, גם אלייך, אולי דרך הוועדה – לגבי יתרות תקציביות שיש
יואב סגלוביץ':  הסל של נשים שהן יוצאות החוצה מנוצל לפי דוח מבקר המדינה – של 2019, לא יודע אם העדכני – ברמה של 10%, כלומר יש כבר כסף שהוא לא מנוצל וצריך לראות איך מעבירים "בכוח", במירכאות, את הכסף הזה לאותן נשים
יואב סגלוביץ':  כבר יש כסף, ואני לא בא בטענה, רק אנחנו צריכים לראות דרך אחרת שמטפלים בעניין הזה, ולכן אלה שלוש סוגיות שרציתי לשים פה בהזדמנות הזאת ולהתנצל שאני לא אקשיב לכולם
יואב סגלוביץ':      משפט אחרון לכל המשרדים שעוסקים, רק מילה אחת טובה
יואב סגלוביץ':  בשנה האחרונה נעשתה פה קפיצה בלתי רגילה בכל התחומים כולם, פשוט מרכזי אלומה שבאמת הרבה שנים דיברו עליהם
יואב סגלוביץ':  אז באמת יישר כוח, יש הרבה עבודה לכולם, אבל שלוש הסוגיות האלה של המקלטים, של הכסף, של אי הניצול שלו, אם אפשר לעזור בזה, והסיפור של אשדוד
פנינה תמנו: זו נקודה מאוד חשובה שהוא מעלה
פנינה תמנו:  יש לכם את הנתונים על מה שהוא העלה? על חסרות מעמד או נשים עם צרכים, נקרא לזה מיוחדים
מריה פודגייצקי: הנושא של אוכלוסיות ספציפיות, יש שם נערות טעונות טיפוח, נשים הרות, נשים במעגל הזנות ומשתמשות סמים, נכון להיום אין מקלט ייעודי לנושא הזה, כשגם בדרך כלל משתמשת בסמים, הבעיה האקוטית היא בעיה רפואית
פנינה תמנו: התוכנית מתייחסת לזה?
מריה פודגייצקי: התוכנית מתייחסת לזה
מריה פודגייצקי:  אתי תתייחס
אתי קיסוס: חשוב לי לפני שאתה יוצא להתייחס לרצף
אתי קיסוס:  באמת, זה אחד האתגרים הגדולים, אמרתי קודם שהם לא בהכרח רק תקציביים
אתי קיסוס:  אנחנו עובדים עכשיו על רצף של פיתוח מענה הגנה לכל מיני נשים, עם מאפיינים שלא מתאימים למקלטים הקיימים
אתי קיסוס:  אחד מהם זה האוכלוסיות שאתה הצגת
אתי קיסוס:  אחד האתגרים היותר גדולים שאנחנו מתמודדים איתם עכשיו – אני יודעת שאלה גם תחומים שהם מעולמך – זה נשים שמאוימות היום וגם נערות, על ידי ארגוני פשע
אתי קיסוס:  זה לא הדינמיקה הקלסית של מערכות יחסים אלימות שאנחנו מכירים, גם שם אנחנו עמלים עכשיו על פתיחה של מסגרות הגנה
פנינה תמנו: שזו שאלה מאוד מעניינת
אתי קיסוס: יש פה הרבה מאוד מורכבויות
יואב סגלוביץ': אבל לארגוני פשע יהיה פתרון
יואב סגלוביץ':  הבעיה היא שהאחוז הסטטיסטי של נשים, של מסתננות ושוהות בלתי חוקיות במקלטים הוא פשוט אחוז מאוד מאוד גבוה
יסמין פרידמן: לאן הן יכולות לפנות?
אימאן ח'טיב יאסין: אבל מה הפתרון? בינתיים הן נרצחות
יואב סגלוביץ': צריך להקים מקלטים נוספים, ואין אותם בתקציב, על זה אני אומר וזה אמרתי ליושבת-ראש הוועדה
יסמין פרידמן: אני לא מבינה, הן לא יכולות לפנות לכל מקום?
פנינה תמנו: לא, לא מטפלים בהן כי אנחנו גם לא חתומים על אמנת איסטנבול
יסמין פרידמן: מה זה קשור?
פנינה תמנו: אז יש עירייה, אומרת לא רוצה לקבל
יסמין פרידמן: אבל זה לא קשור לעירייה
יסמין פרידמן:  אני רוצה להבין, עכשיו מגיעה שוהה בלתי חוקית, היא לא מקבלת טיפול?
מריה פודגייצקי: אני אשמח להתייחס ולעשות לכם קצת סדר
פנינה תמנו: יסמין, זה השער
פנינה תמנו:  אם יש עירייה שלא רוצה לטפל בחסרת מעמד, היא כבר מראש לא נותנת ומנגישה לה את כל הכלים שהיא יכולה לקבל
יסמין פרידמן: אני רוצה לשמוע
מריה פודגייצקי: אני אשמח להתייחס בצורה עניינית למה שאני כן יכולה להתייחס אליו
מריה פודגייצקי:  הנושא של חסרות מעמד, הן מקבלות שירות במקלטים הרגילים, זה חלק מהמדיניות של מדינת ישראל
מריה פודגייצקי:  לגבי מקלטים חדשים, כרגע נמצאים בהתנעה, כלומר אנחנו כבר במעשה והוקצו לזה משאבים, שוריינו לצורך העניין, לשני סוגים של מקלטים נוספים, שניים ושניים, כאשר אחד הוא מודל עירוני שהוא מתאים יותר לנשים שלא יכולות לבוא ביחד עם הרבה מאוד נשים כי הצרכים שלהן הם ייחודיים ושונים
פנינה תמנו: אז את אומרת שייפתחו עוד ארבעה מקלטים?